Ekrano marių tiltas
Ekrano marių tiltas, dar vadinamas Biliūno gatvės tiltu – automobilių transporto jungtis rytiniame Panevėžio miesto pakraštyje, nutiesta per „Ekrano“ marių užtvanką Nevėžio upėje. Tiltu praeina 4 eismo juostų J. Biliūno gatvė. Po transporto statiniu įrengta slenkstinė pralaida. Vandens tėkmę reguliuoja du varstomi plieniniai uždoriai. Užtvanka su tiltu baigti statyti 1979 m. Taip padarytas apvažiavimas aplink miestą. Tiltą pastatė Kelių statybos valdyba Nr. 5. Tilto ilgis – 53,66 m, bendras jo plotis – 20,56 m. Palei vagą įrengtos atraminės sienos. Bendras ilgis nuo užtvankos iki atraminių sienų pabaigos sudaro apie 60 m. 2021 m. tiltą kartu su užtvanka buvo rengiamasi kapitališkai suremontuoti. 2022 m. rugpjūčio mėn. buvo pralaužta tvenkinio užtvanka, kai sugedo po tiltu vienas iš dviejų plieninių uždorių ir nevaržomai plūstelėjo vanduo.